ตลาดหุ้นเอเชียบวกขึ้นเช้านี้ รับตลาดหุ้นนิวยอร์กพุ่ง-ราคาน้ำมันฟื้น
ตลาดหุ้นเอเชียบวกขึ้นเช้านี้ รับตลาดหุ้นนิวยอร์กพุ่ง, ราคาน้ำมันฟื้น
17 พ.ค. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับอานิสงส์จากตลาดหุ้นนิวยอร์กที่ปิดพุ่งขึ้นเมื่อคืน หลังราคาน้ำมันดีดตัวขึ้นมากกว่า 3%
โดยดัชนี MSCI Asia Pacific เพิ่มขึ้น 0.2% สู่ระดับ 126.63 จุด เมื่อเวลาประมาณ 9.00 น. ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,618.95 จุด เพิ่มขึ้น 152.55 จุด, ดัชนี SSE Composite ตลาดหุ้นจีนเปิดวันนี้ที่ 2,850.93 จุด เพิ่มขึ้น 0.07 จุด, ดัชนี HSI ตลาดหุ้นฮ่องกงเปิดวันนี้ที่ 19,987.24 จุด เพิ่มขึ้น 103.29 จุด, ดัชนี TAIEX ตลาดหุ้นไต้หวันเปิดวันนี้ที่ 8,081.89 จุด เพิ่มขึ้น 14.29 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,973.86 จุด เพิ่มขึ้น 5.95 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,744.26 จุด เพิ่มขึ้น 8.20 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,619.48 จุด ลดลง 1.73 จุด
ทั้งนี้ ราคาน้ำมันดิบ WTI พุ่งขึ้นกว่า 3% เมื่อคืนนี้ หลังจากโกลด์แมน แซคส์ ระบุในรายงานภาวะตลาดน้ำมันว่า ตลาดน้ำมันได้สิ้นสุดภาวะอุปทานล้นตลาดที่ได้ดำเนินมาเกือบ 2 ปีแล้ว หลังจากเกิดการชะงักงันในการผลิตน้ำมันทั่วโลก
ด้านโกลด์แมน แซคส์ เปิดเผยว่า ตลาดได้เข้าสู่ภาวะขาดแคลนน้ำมันเร็วกว่าที่คาดไว้ เนื่องจากอุปสงค์ปรับตัวเพิ่มขึ้น และการผลิตเริ่มชะลอตัวลง โดยภาวะชะงักงันของการผลิตน้ำมันในไนจีเรีย เวเนซุเอลา สหรัฐ และจีนนั้น ส่งผลให้การผลิตน้ำมันลดลงอย่างมากนับตั้งแต่เดือนมี.ค.
นอกจากนี้ โกลด์แมน แซคส์ ยังได้ปรับเพิ่มตัวเลขคาดการณ์ราคาน้ำมันดิบ WTI ในปีนี้ โดยระบุว่าราคาน้ำมันดิบ WTI จะมีค่าเฉลี่ยที่ระดับ 45 ดอลลาร์ในช่วงไตรมาส 2 และอยู่ที่ 50 ดอลลาร์ในช่วงครึ่งหลังของปีนี้